ການສູ້ລົບກັນ ຢູ່ທີ່ບ້ານເກີດ ຂອງກາດດາຟີ
ນັກລົບຂອງລັດຖະບານຊົ່ວຄາວລີເບຍ ແລະພວກທີ່ຈົງຮັກພັກດີ ຕໍ່ກາດດາຟີ ສູ້ລົບກັນຢ່າງດຸເດືອດ ທີ່ເມືອງ Sirte
ພວກນັກລົບຂອງລັດຖະບານຊົ່ວຄາວລີເບຍພວມທຳການສູ້ລົບຢ່າງຂຸ້ນຂ້ຽວກັບພວກທີ່ຈົງ ຮັກພັກດີຕໍ່ອະດີດຜູ້ນຳມວມມາກາດດາຟີ ໃນຫົວເມືອງທີ່ເປັນບ້ານເກີດຂອງຜູ້ກ່ຽວ ພວກທີ່ເຫັນເຫດການເວົ້າວ່າ ສຽງຍິງປືນໃຫຍ່ໄດ້ສັ່ນສະເທືອນເມືອງ Sirte ຂະນະທີ່ພວກ ນັກລົບຂອງສະພາປົກຄອງໄລຍະຂ້າມຜ່ານແຫ່ງຊາດລີເບຍພະຍາມຂະຫຍາຍການຄວບຄຸມ ຂອງຕົນຢູ່ໃນເມືອງດັ່ງກ່າວ ການສູ້ລົບກັນໃນມື້ວັນສຸກວານນີ້ແມ່ນມີຈຸດໃຈກາງຢູ່ອ້ອມແອ້ມ ບໍລິເວນສູນກາງປະຊຸມ Ouagadougou ບ່ອນທີ່ພວກຈົງຮັກພັກດີຕໍ່ກາດດາຟີຕ້ອງຄ້າຍຢູ່ ນັ້ນ ພວກນັກລົບຂອງລັດຖະບານຊົ່ວຄາວໄດ້ທຳການສູ້ລົບເພື່ອເຂົ້າຄວບຄຸມເມືອງ Sirte ມາໄດ້ 3 ອາທິດແລ້ວ ພວກເຂົາເຈົ້າທຳນາຍວ່າ ຈະເຂົ້າຢຶດເອົາເມືອງດັ່ງກ່າວທັງໝົດພາຍໃນສອງ ສາມມື້ຂ້າງໜ້ານີ້ ນອກນັ້ນພວກຜູ້ບັນຊາການຂອງອົງການເນໂຕ້ທີ່ປະຕິບັດງານຢູ່ລີເບຍກໍເຊື່ອວ່າ ກຳລັງທີ່ ນິຍົມກາດດາຟີ ພວມໃກ້ຈະໄດ້ຮັບການປະລາໄຊແລ້ວ ເຈົ້າໜ້າທີ່ອະວຸໂສຄົນນຶ່ງ ຂອງກະ ຊວງປ້ອງກັນປະເທດສະຫະລັດກ່າວໃນມື້ວັນສຸກວານນີ້ວ່າ ພວກຜູ້ບັນຊາການຂອງອົງການ ເນໂຕ້ເຊື່ອວ່າ ກາດດາຟີບໍ່ໄດ້ເປັນຜູ້ບັນຊາການກຳລັງທີ່ຈົງຮັກພັກດີຂອງທ່ານຕໍ່ໄປແລ້ວ